b"\n_START_ARTICLE_\nDante Alighieri\n_START_SECTION_\nSukutausta\n_START_PARAGRAPH_\nDante uskoi olevansa Pohjois-Italian Arno-joen seudun roomalaisten sotilaiden perillinen. Historiallista tukea t\xc3\xa4lle v\xc3\xa4itt\xc3\xa4m\xc3\xa4lle ei ole olemassa. Varhaisin tunnettu Danten esi-is\xc3\xa4 on Adamo Elisei, jonka kahdesta pojasta toinen oli firenzel\xc3\xa4inen toiseen ristiretkeen osallistunut Cacciaguida degli Elisei. Ilmeisesti h\xc3\xa4n sai surmansa kesken ristiretke\xc3\xa4 Pyh\xc3\xa4ll\xc3\xa4 maalla, nykyisen Israelin seudulla._NEWLINE_Cacciaguida avioitui Aldighiera degli Alighierin kanssa. Suhteeseen syntyneen Alighiero I Elisein j\xc3\xa4lkel\xc3\xa4iset Bello ja Bellincione olivat suvun ensimm\xc3\xa4isi\xc3\xa4, jotka omivat iso\xc3\xa4itins\xc3\xa4 suvun nimen Alighieri. T\xc3\xa4st\xc3\xa4 eteenp\xc3\xa4in suvun j\xc3\xa4senet olivat Alighierej\xc3\xa4. Bellincione sai kolme j\xc3\xa4lkel\xc3\xa4ist\xc3\xa4, joista Alighiero II tulisi olemaan Danten is\xc3\xa4 ja Donna Bellan h\xc3\xa4nen ensimm\xc3\xa4inen puoliso ja samalla Danten \xc3\xa4iti. Bellan sukulaisyhteyksist\xc3\xa4 ei ole kunnollisia l\xc3\xa4hteit\xc3\xa4. H\xc3\xa4nen is\xc3\xa4ns\xc3\xa4 kuitenkin tiedet\xc3\xa4\xc3\xa4n olleen Durante Scolaro.\n_START_SECTION_\nNuoruusvuodet\n_START_PARAGRAPH_\nDanten synnyinp\xc3\xa4iv\xc3\xa4st\xc3\xa4 ei ole olemassa suoraa mainintaa. Danten teoksia tutkimalla on kuitenkin onnistuttu selvitt\xc3\xa4m\xc3\xa4\xc3\xa4n, ett\xc3\xa4 h\xc3\xa4n syntyi noin toukokuun ja kes\xc3\xa4kuun loppujen v\xc3\xa4lisen\xc3\xa4 aikana vuonna 1265. Jumalaisen n\xc3\xa4ytelm\xc3\xa4n Helvetti-osa alkaa sanoilla \xe2\x80\x9dElomme vaelluksen keskitiess\xc3\xa4 / ma harhaelin synkk\xc3\xa4\xc3\xa4 mets\xc3\xa4maata\xe2\x80\x9d, mink\xc3\xa4 katsotaan tarkoittavan Danten olevan 35-vuotias, sill\xc3\xa4 Raamatun mukaan ihmisen el\xc3\xa4m\xc3\xa4n pituus on 70 vuotta. Tarinan tiedet\xc3\xa4\xc3\xa4n alkavan pitk\xc3\xa4perjantaina vuonna 1300 eli synnyinvuodeksi saadaan p\xc3\xa4\xc3\xa4telty\xc3\xa4 1265. Jumalaisen n\xc3\xa4ytelm\xc3\xa4n osa Paratiisi sis\xc3\xa4lt\xc3\xa4\xc3\xa4 mahdollisen viitteen siit\xc3\xa4, ett\xc3\xa4 Dante olisi syntynyt Auringon saapuessa kaksosten t\xc3\xa4hdist\xc3\xb6\xc3\xb6n: \xe2\x80\x9dSe soppi, josta meill' on kiista tuima, / my\xc3\xb6s n\xc3\xa4kyi merineen ja vuorinensa, / kun kiersin kanssa iki-Kaksoisien.\xe2\x80\x9d (22. laulu, s\xc3\xa4keet 151\xe2\x80\x93154) T\xc3\xa4ll\xc3\xb6in Dante olisi siis syntynyt noin 21. toukokuuta \xe2\x80\x93 20. kes\xc3\xa4kuuta._NEWLINE_H\xc3\xa4net kastettiin San Giovannin kastekappelissa Firenzess\xc3\xa4 vuonna 1266 ja ristittiin Durante degli Alighieriksi (Durante Alighierin suvusta). Danten nuoruusvuosista on olemassa \xc3\xa4\xc3\xa4rimm\xc3\xa4isen v\xc3\xa4h\xc3\xa4n tietoja, mutta tietoa on saatu muun muassa h\xc3\xa4nen teoksistaan._NEWLINE_Danten ollessa 14-vuotias h\xc3\xa4nen \xc3\xa4itins\xc3\xa4 menehtyi ja is\xc3\xa4 meni uusiin naimisiin Lapa di Chiarissimo Cialuffin kanssa. Uuteen suhteeseen syntyiv\xc3\xa4t Francesco-poika ja Gaetana-tyt\xc3\xa4r. N\xc3\xa4iden kahden sisarpuolen lis\xc3\xa4ksi Dantella oli is\xc3\xa4ns\xc3\xa4 ensimm\xc3\xa4iseen avioliitoon syntynyt, mutta nimelt\xc3\xa4\xc3\xa4n tuntemattomaksi j\xc3\xa4\xc3\xa4nyt sisko, joka avioitui Leone Poggi -nimisen miehen kanssa. He saivat Andrea-pojan, joka oli yhten\xc3\xa4 l\xc3\xa4hteen\xc3\xa4 kun Giovanni Boccaccio laati Danten el\xc3\xa4m\xc3\xa4kertaa. On mahdollista, ett\xc3\xa4 Danten lapsuus oli onneton ja ett\xc3\xa4 h\xc3\xa4n tunsi itsens\xc3\xa4 ulkopuoliseksi. H\xc3\xa4n oli sit\xc3\xa4 vastoin \xc3\xa4\xc3\xa4rimm\xc3\xa4isen kiinnostunut eri taiteen aloista. H\xc3\xa4nen kerrotaan muistaneen Vergiliuksen Aeneis-eepoksen ulkoa ja harrastaneen musiikkia sek\xc3\xa4 kuvataiteita. My\xc3\xb6hemm\xc3\xa4ss\xc3\xa4 el\xc3\xa4m\xc3\xa4ns\xc3\xa4 vaiheessa Dante opiskeli filosofiaa kerj\xc3\xa4l\xc3\xa4iss\xc3\xa4\xc3\xa4nt\xc3\xb6kunnan yll\xc3\xa4pit\xc3\xa4m\xc3\xa4ss\xc3\xa4 koulussa. Filosofian vaikutus on ilmeinen, sill\xc3\xa4 h\xc3\xa4n lainaa Aristotelesta teoksissaan l\xc3\xa4hes 300 kertaa. Samaan aikaan Dante kiinnostui logiikasta ja luonnontieteist\xc3\xa4. _NEWLINE_Danten elinaikana Firenzen poliittista ilmapiiri\xc3\xa4 s\xc3\xa4vytti guelfien ja ghibelliinien v\xc3\xa4linen taistelu. Guelfit ajoivat paavillista valtaa kun ghibelliinit katsoivat vallan kuuluvan Pyh\xc3\xa4n saksalais-roomalaisen keisarikunnan maallisille hallitsijoille. Tilanne oli ollut viel\xc3\xa4 1260-luvun alussa guelfien kannalta tappiollinen (Montapertin taistelu), mutta vuonna 1266 Ranskan ja paavin tuella guelfit onnistuivat k\xc3\xa4\xc3\xa4nt\xc3\xa4m\xc3\xa4\xc3\xa4n tilanteen voitolliseksi Beneventossa. Dante oli taisteluissa mukana guelfien puolella ratkaisevassa Campaldinon taistelussa Arezzon ghibelliinej\xc3\xa4 vastaan vuonna 1289. Ghibelliinit olivat nyt ly\xc3\xb6ty, mutta guelfit joutuivat sis\xc3\xa4isiin ristiriitoihin. Guelfit jakaantuivat kahteen leiriin: Vieri dei Cerchi johtamiin valkoisiin ja Corso Donatin mustiin guelfeihin. Valkoiset, joihin Dantekin kuului, ajoi Roomasta vapaampaa hallintoa kun mustat tukivat paavin valtaa. _NEWLINE_Danten \xc3\xa4idin kuolemasta oli kulunut vasta nelj\xc3\xa4 vuotta, kun h\xc3\xa4nen is\xc3\xa4ns\xc3\xa4 kuoli vuonna 1283. Is\xc3\xa4 j\xc3\xa4tti perinn\xc3\xb6ksi mittavan omaisuuden. Dante avioitui 18-vuotiaana lapsuudenyst\xc3\xa4v\xc3\xa4ns\xc3\xa4 ja kihlattunsa Gemma di Manetto Donatin kanssa. Kuten tuohon aikaan oli tapana, olivat avioliitot j\xc3\xa4rjestettyj\xc3\xa4 ja aviopuolisoiden todelliset ihastuksenkohteet olivat muualla. N\xc3\xa4in oli Dantenkin tapauksessa, sill\xc3\xa4 h\xc3\xa4n oli rakastunut Portinari-naapuriperheen h\xc3\xa4nt\xc3\xa4 itse\xc3\xa4\xc3\xa4n vuotta nuorempaan Beatrice-tytt\xc3\xa4reen (Bice), jota kohtaan Danten rakkaus oli syntynyt jo 9-vuotiaana. Danten ja Beatricen v\xc3\xa4list\xc3\xa4 rakkautta kuvastaa se, kuinka Dante viittaa h\xc3\xa4neen runoissansa. Donatista taas ei l\xc3\xb6ydy mainintaa yhdest\xc3\xa4k\xc3\xa4\xc3\xa4n runosta._NEWLINE_Is\xc3\xa4ns\xc3\xa4 kuoleman aikaan h\xc3\xa4n sai kirjoitettua ensimm\xc3\xa4isen sonetin Vita nuova -teosta varten. H\xc3\xa4n sai muutamilta kulttuurihenkil\xc3\xb6ilt\xc3\xa4 palautetta siit\xc3\xa4, mukaan lukien Guido Cavalcantilta, josta tuli ajan my\xc3\xb6t\xc3\xa4 Danten parhain yst\xc3\xa4v\xc3\xa4. Teoksensa h\xc3\xa4n sai valmiiksi joskus vuosina 1292\xe2\x80\x931294, jota ennen h\xc3\xa4n oli opiskellut runoutta. H\xc3\xa4n laati teosta yhteens\xc3\xa4 l\xc3\xa4hes kymmenen vuoden ajan. Prosimetrum-muotoinen, italiankielinen hovirakkausteos sis\xc3\xa4lt\xc3\xa4\xc3\xa4 42 lyhytt\xc3\xa4 proosamuotoista kappaletta kommentaareineen 25 teoksen sonetista, joiden lis\xc3\xa4ksi yksi ballata ja nelj\xc3\xa4 canzonea. Teos kuvaa Danten ja Beatricen v\xc3\xa4list\xc3\xa4 platonista rakkautta ja heid\xc3\xa4n ensitapaamistaan sek\xc3\xa4 Danten kokemaa kurjuutta, kun ei kyennyt naimaan h\xc3\xa4nt\xc3\xa4. Viimeisess\xc3\xa4, kesken j\xc3\xa4\xc3\xa4neess\xc3\xa4 canzonessa Dante kuvaa Beatricen kuolemista. H\xc3\xa4net Dante kuitenkin tapaa viel\xc3\xa4 uudelleen Jumalaisessa n\xc3\xa4ytelm\xc3\xa4ss\xc3\xa4. Teos on hyvin henkil\xc3\xb6kohtainen ja jopa el\xc3\xa4m\xc3\xa4kerrallinen Danten nuoruusvuosista. K\xc3\xa4ytt\xc3\xa4m\xc3\xa4ns\xc3\xa4 kielellisen ilmaisun h\xc3\xa4n oli saanut vaikutteita Guido Guinizzellilta.\n_START_SECTION_\nKunnianosoituksia\n_START_PARAGRAPH_\nDanten kuva on italialaisessa kahden euron kolikossa."